14. Emberi jogok világszerte (2008) és az Európai Unió vonatkozó politikája (
- A szavazás előtt
Hartmut Nassauer
- (DE) Elnök úr, az Európai Néppárt (Kereszténydemokraták) és az Európai Demokraták Képviselőcsoportja nevében arra szeretném kérni, hogy a 151. cikk (1) és (3) bekezdése értelmében utasítsa el a Liberálisok és Demokraták Szövetsége Európáért Képviselőcsoport által benyújtott 45a. módosítást, amely Benedek pápa kijelentésével foglalkozik, lévén a következő okok miatt elfogadhatatlan. Először is, a kijelentés 2009-ben hangzott el, a jelentés pedig azokkal az emberi jogi jogsértésekkel foglalkozik, amelyek 2008-ban történtek. Ez a módosítás ezért nem azt a szöveget módosítja, amelynek módosítása a célja. Másodszor, ez a módosítás az emberi jogok megsértésének legsúlyosabb eseteivel hasonlítja össze a pápa kijelentését, úgymint a halálbüntetéssel, a kínai emberi jogi sérelmekkel és a világ különböző pontjain történő kínzásokkal. Ez az összehasonlítás cinikus módon semmibe veszi az emberi jogok világszerte történő megsértését.
(Taps)
Harmadszor, ez egy olyan hihetetlen rágalom, a pápával szembeni olyan hihetetlen diszkrimináció, hogy ha az ALDE képviselőcsoport azonosul is vele, az Európai Parlament semmilyen körülmények között nem teheti azt meg.
(Hangos taps)
Elnök
Hölgyeim és uraim, oda fogom adni Önöknek a jogi szolgálat és az Európai Parlament elnökének véleményét, mivel az eljárási szabályzat értelmében természetesen vele is konzultáltak.
Daniel Cohn-Bendit
(FR) Elnök úr, csak azt akartam mondani Nassauer úrnak, hogy a pápa nem az éveket számlálja, mivel ő öröknek számít.
Elnök
Kérem, kérem... A jogi szolgálat alaposan megvizsgálta ezt technikai szempontból, az említett részletek szempontjából, a tartalom szempontjából és a vizsgált időszak szempontjából is.
A jogi szolgálat azon a véleményen van, hogy a módosítás elfogadható, és ugyanez a véleménye az Európai Parlament elnökének is. Ennélfogva Pöttering úr véleménye fog érvényesülni. Így tehát, sajnálom, Nassauer úr, de a módosítás elfogadható.
- A 25. bekezdésről szóló szavazás előtt
Raimon Obiols i Germà
Elnök úr, szeretnék határozottan utalni egy információ frissítésére, mert a szöveg elítélte egy olyan szudáni vezető bebörtönzését, akit időközben szabadon engedtek.
Alexander Graf Lambsdorff
- (DE) Elnök úr, Nassauer úr, az önrendelkezéshez való jog emberi jog, és ebbe beletartozik a szexuális önrendelkezés is. Ezt tekintve ez már 2008-ban is aktuális volt, ami pedig elhangzott, az kifejezetten szerencsétlen.
Hangosan felolvasom a 2. módosítást. Ez egyfelől a tények helyreigazításáról szól, másfelől pedig azok valamivel kiegyensúlyozottabb megfogalmazásáról:
"Nyomatékosítja a szexuális és reproduktív egészséghez való jog elősegítésének fontosságát, mivel ez bármely sikeres HIV/AIDS elleni küzdelem előfeltétele, amely betegség óriási áldozatokat követel mind az emberi életek, mind a gazdasági fejlődés tekintetében, és amely különösképpen a világ legszegényebb részeit érinti; aggodalmát fejezi ki a XVI. Benedek pápa által tett kijelentések miatt, amelyek azt a benyomást keltik, hogy az óvszerhasználat akár megnövekedett fertőzésveszélyhez is vezethet; azt a véleményt képviseli, miszerint ezek a kijelentések súlyosan gátolják a HIV/AIDS elleni harcot;”. A módosítás ezt követő része változatlan marad.
(Taps balról)
Hartmut Nassauer
- (DE) Elnök úr, a módosítás kevésbé durva hangvételű, mint az eredeti szöveg, a tények azonban változatlanok. Ezért mi elutasítjuk a szóbeli módosítást.
(A szóbeli módosítást nem fogadják el)
- A 16. módosításra vonatkozó szavazás után
Christopher Beazley
Elnök úr, bocsásson meg, hogy félbeszakítom elnöklését, de én úgy értelmeztem, hogy a 16. módosítást elutasítottuk, Ön viszont azt jelentette be, hogy elfogadtuk. Tisztázná a helyzetet?
Elnök
Igen, kérem, bocsássanak meg, csupán nyelvbotlás volt. Valóban, a többség ellene szavazott. Megérte leellenőrizni, bár a szolgálat már helyesbítette a hibámat.
Köszönöm a megjegyzését.

{'language': 'hu'}